_:n613cf142731a4c10bb2b092592f06e9fxb0
<http://schema.org/articleBody>
"Световната здравна организация даде най-високата степен на опасност за избухналата епидемия от маймунска шарка.\r\n\r\nЗаболяването вече е обявено за глобална здравна заплаха, след като над 16 000 случая са засечени в 75 държави по света.\r\n\r\nБългария е една от тях - общо четири случая на инфекция са установени от края на юни досега.\r\n\r\nБолестта е довела до смъртта на петима пациенти в глобален мащаб. От СЗО съобщават, че експертната комисия по извънредните ситуации не е успяла да вземе консенсусно решение дали маймунската шарка следва да бъде класифицирана в групата на най-опасните заболявания, но директорът на организацията Тедрос Гебрейесус е взел решение да я обяви заради бързото разпространение на вируса по света.\r\n\r\nВ събота бяха обявени първите два случая на заболяване от маймунска шарка при деца в Съединените щати - те не са свързани помежду си и се предполага, че са били инфектирани от член на семейството. И двете деца са в добро състояние и се лекуват с антивирусен препарат.\r\n\r\nЗа разлика 2020 г., когато Covid-пандемията беше обявена за глобална здравна криза от СЗО, към момента вече има разработени и одобрени ваксини, които могат да се използват за превенция на маймунската шарка.\r\n\r\nПървите случаи на разпространение на вируса сред хора са засечени през 70-те години на 20 век в Африка.\r\n"
<https://boulevardbulgaria.bg/articles/maymunskata-sharka-veche-e-globalna-zdravna-kriza-spored-szo>